Na temelju članka 60. stavka 1. točke 26. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21 i 11/21 – pročišćeni tekst i 16/22) i točke 4. Zaključka o osnivanju Koordinacije Grada Zagreba za integraciju osoba kojima je odobrena međunarodna zaštita (Službeni glasnik Grada Zagreba 24/22, 4/23 i 31/23) gradonačelnik Grada Zagreba 25. rujna 2023. objavljuje

**JAVNI POZIV**

**za iskaz interesa za sudjelovanje u radu Koordinacije Grada Zagreba za integraciju osoba kojima je odobrena međunarodna zaštita**

1. Pozivaju se sve zainteresirane osobe iz redova predstavnika migrantskih skupina (osobe kojima je odobrena međunarodna zaštita, osobe kojima je odobrena privremena zaštita te strani radnici/e koji/e imaju dozvolu boravka i rada u Republici Hrvatskoj), a koji ispunjavaju uvjete utvrđene ovim javnim pozivom za iskaz interesa, da podnesu prijave za iskaz interesa za sudjelovanje u radu Koordinacije Grada Zagreba za integraciju osoba kojima je odobrena međunarodna zaštita (u daljnjem tekstu: Koordinacija).
2. Izrazi koji se upotrebljavaju u ovom javnom pozivu, a imaju rodno značenje, odnose se jednako na muški i ženski rod bez obzira na to jesu li korišteni u muškom ili ženskom rodu.
3. Zadaće Koordinacije su:

- promicanje integracije osoba kojima je odobrena međunarodna zaštita te ostalih stranaca u gradu Zagrebu kao inkluzivnom gradu za sve građane i građanke;

- definiranje aktivnosti za razvijanje integracijskih politika i poticanje uključivanja dionika u izradu strateških dokumenata;

- koordiniranje gradskih upravnih tijela, javnih ustanova u vlasništvu Grada Zagreba, organizacija civilnog društva, vjerskih zajednica, predstavnika migrantskih skupina i akademske zajednice u provođenju integracijskih mjera;

- pripremanje novih rješenja i stvaranje uvjeta za njihovu provedbu;

- razrađivanje mjera iz nadležnosti Grada Zagreba u cilju promicanja integracije osoba kojima je odobrena međunarodna zaštita te ostalih stranaca u gradu Zagrebu;

- poticanje suradnje Grada Zagreba i razmjene iskustava s drugim gradovima u Republici Hrvatskoj i inozemstvu te organizacijama civilnog društva;

- poticanje sudjelovanja u projektima financiranim iz EU sredstava;

- praćenje procesa integracije u gradu Zagrebu;

- izrada i praćenje akcijskog plana za integraciju;

- obavljanje drugih poslova iz područja integracije stranaca u gradu Zagrebu.

1. Za člana Koordinacije može biti imenovana osoba koja ispunjava sljedeće uvjete:
2. da se protiv nje ne vodi kazneni postupak,
3. da ima odobren status međunarodne zaštite, privremene zaštite ili dozvolu boravka i rada u Republici Hrvatskoj,
4. da ima prebivalište ili boravište na području Grada Zagreba.
5. Uz ispunjavanje uvjeta utvrđenih točkom 4. ovog javnog poziva, prednost će imati osobe:

1. koje prijavi prilože pismo preporuke jedne od organizacija koje se bave migracijama i integracijom u gradu Zagrebu,

2. koje imaju znanje i iskustvo u području integracije osoba kojima je odobrena međunarodna ili privremena zaštita te stranih radnika/ca,

3. koje mogu svojim radom, angažmanom i idejama pridonijeti unapređenju integracije osoba kojima je odobrena međunarodna ili privremena zaštita te stranih radnika/ca,

4. koje se radi nepoznavanja hrvatskog jezika susreću s većim izazovima u integraciji.

1. Prijava na javni poziv treba sadržavati:
* popunjen i vlastoručno potpisan prijavni obrazac (link u privitku)
* vlastoručno potpisanu Privolu za prikupljanje i obrađivanje potrebnih osobnih podataka (link u privitku)
* presliku valjanog identifikacijskog dokumenta
* presliku dokumenta kojim se dokazuje da osoba ima odobren status međunarodne zaštite, privremene zaštite ili dozvolu boravka i rada u Republici Hrvatskoj
* uvjerenje nadležnog suda ili sustava e-građani da se protiv osobe ne vodi kazneni postupak, ne starije od 6 mjeseci od dana raspisivanja javnog poziva
* životopis (do 800 znakova)
* motivacijsko pismo i/ili pismo preporuke (do 800 znakova).
1. Gradski ured za kulturu i civilno društvo obavit će provjeru i razmatranje pristiglih prijava s pripadajućom dokumentacijom. Nepotpune i nepravovremene prijave neće se razmatrati.
2. Ako ste zainteresirani za sudjelovanje u radu Koordinacije i udovoljavate uvjetima iz ovog javnog poziva, svoje prijave s traženom dokumentacijom iz točke 6. ovog javnog poziva dostavite putem e-maila integracija.stranaca@zagreb.hr najkasnije do 10. listopada 2023. godine.